Drie substasies brand in Vanderbijlpark | Maroela Media
(Foto: Emfuleni Local Municipality/Facebook)
Drie van Vanderbijlpark se substasies het oor die Paasnaweek aan die brand geraak en ontplof nadat daar glo met die infrastruktuur gepeuter is.
Die Emfuleni- plaaslike munisipaliteit het Woensdag bevestig dat die Town-, Munic- en Sammons-substasies in drie agtereenvolgende dae buite werking geraak het.
'n Aantal verdagtes is intussen in verband met dié voorvalle, asook ander voorvalle waar daar met munisipale infrastruktuur gepeuter is, in hegtenis geneem.
Maroela Media het vroeër berig dat die Town-substasie ontplof het, nadat 'n groep mans hulle voorgedoen het as werkers van die munisipaliteit en 'n aantal kabels geknip het. Die substasie het aan die brand geraak net nadat hulle van die toneel af gevlug het.
Byna die helfte van die gebied sit gevolglik sedert verlede naweek sonder krag, terwyl die munisipaliteit skarrel om die nodige onderdele wat by die substasie vervang moet word, te bekom.
Lebo Mofokeng, woordvoerder van die munisipaliteit, sê plaaslike polisiebeamptes, lede van die gemeenskap, buurtwagte en die munisipaliteit se interne ondersoekspan het reeds daarin geslaag om van die verdagtes wat glo betrokke was by die beweerde sabotasie vas te trek.
Die munisipaliteit se ondersoekspan het Dinsdag vier verdagtes, twee mans en twee vroue, aangekeer wat glo 'n hand in die substasiebrande gehad het. 'n Veiligheidswag wat ten tyde van die voorval aan diens was, is ook in hegtenis geneem.
In nog 'n voorval, minute voordat een van die substasies ontplof het, het 'n Amarok-bakkie die substasie binnegegaan. Die polisie is glo steeds op soek na hierdie verdagtes.
Die polisie het ook vandeesweek toegeslaan op verdagtes wat glo onregmatig met elektriese infrastruktuur gepeuter het.
Die polisie het Maandag in die vroeë oggendure een verdagte in hegtenis geneem nadat 'n buurtwag beamptes in kennis gestel het van onwettige bedrywighede met betrekking tot kragkabels. Ses ander verdagtes het egter inhegtenisneming vrygespring.
In Duncanville, digby Vanderbijlpark, is 'n 35-jarige verdagte in hegtenis geneem wat in besit van 'n 200 m-kabel ter waarde van R100 000 was.
Die uitvoerende burgemeester van Vanderbijlpark, Sipho Radebe, het sy kommer oor die opgeblaasde substasies, wat byna jaarliks gedurende dieselfde tyd gebeur, uitgespreek.
"Weens die erns van die voorvalle sal die munisipaliteit teen die einde van die week 'n vergadering met 'n verteenwoordigende belangegroep belê, met die doel om 'n langtermynoplossing te soek om die munisipale infrastruktuur te beskerm," sê Radebe.
"Sulke georganiseerde misdadige aktiwiteite sal die nodige aandag geniet wat dit verdien. Ons het geen geduld wanneer dit kom by hierdie soort misdade nie," het 'n woordvoerder van die munisipaliteit se interne ondersoekspan gesê.
Wetstoepassingsowerhede is nou beveel om met erns enige wenke oor vermoedelik misdadige bedrywighede rakende die munisipaliteit se kraginfrastruktuur dadelik te ondersoek.
Volgens die munisipaliteit is kabelherstelwerk aan die Town-substasie reeds aan die gang. Dit is egter steeds nie duidelik wanneer die substasie weer ten volle in werking sal wees nie.
"Sodra die stroombrekers geïnstalleer is en die panele weer aanmekaargesit is, sal tegnici met opvolgtoetse begin wat sal bepaal wanneer kragtoevoer herstel kan word," het 'n woordvoerder van die munisipaliteit gesê.
'n Transformator wat by die Munic-substasie onklaar geraak het, sal eers Vrydag afgelewer word, maar voorbereidende werk om krag te herstel is reeds aan die gang.
Volgens die munisipaliteit was daar vroeër vandeesweek betogings in die gebied om die Sammons-substasie aan die gang weens die voortslepende kragonderbreking.
"Die munisipaliteit doen 'n beroep op lede van die publiek om geduldig te wees terwyl tegnici daaraan werk om kragtoevoer te herstel."
Gebiede wat deur die Sammons-substasie bedien word, se krag sal na verwagting Donderdag herstel word.
Emfuleni In die nuus Vanderbijlpark
Bejaarde egpaar op plaas vermoor
Dit is nie net oor paas naweek nie, dit gebeur elke 2 tot 3 weke wat hulle so sukkel daar!
Mens kan nie glo hoe baie hier tipe misdaad toeneem nie. Asof beurtkrsg nie genoeg is nie. Hierdie kriminele moet gestuit word